**Április végéig még elérhető a nagy karantén kérdőív**

**Változott-e a pandémia hatására az életmódunk, valamint az élelmiszervásárlási és élelmiszerfogyasztási szokásaink? Erre keresi idén is a választ a Nébih, a Debreceni Egyetem, valamint a TÉT Platform közös kutatása. A nagy karantén kérdőív április végéig még elérhető, a minél pontosabb kép kialakításához ugyanis elengedhetetlen a lakosság segítsége.**

A 2020-as első karanténkutatás egyértelműen megmutatta, hogy a koronavírus-járvány hatására az élelmiszervásárlási és élelmiszerfogyasztási szokásaink is megváltoztak. A kutatók most, csaknem egy év elteltével azt szeretnék felmérni, a Covid-19 járvány harmadik hulláma során hogyan alkalmazkodott a társadalom a tartósan megváltozott élethelyzethez. A Nébih, a Debreceni Egyetem, valamint a TÉT Platform szakemberei által összeállított kérdéssor – anonim – kitöltése nagyjából 15 percet vesz igénybe, és a kutatás eredménye a kiértékelést követően mindenki számára elérhető lesz.

A kérdőív április végéig még elérhető a <https://portal.nebih.gov.hu/karantenkutatas> oldalon. A szervezők bíznak benne, hogy ismét sokan segítik majd a munkájukat, hogy minél pontosabb képet kaphassanak a járvány mindennapjainkra gyakorolt hosszú távú hatásáról.

2021. április 23.

Nemzeti Élelmiszerlánc-biztonsági Hivatal